題單令雙清閣
作者：胡寅
朝代：宋

paragraphs: 中扃有天遊，一室四海見。
倘無空虛地，六鑿互爭戰。
琴堂故蕭爽，向也正牆面。
棘茨莽蒙蔽，鼷鼠紛旋轉。
剗除資豁達，頓覺雲水眩。
瞰臨幽閣出，率畧重營繕。
從容五六客，尚得摇歌扇。
西山隔雉樓，佛髻三兩現。
渺然宜北望，深碧湛芳蒨。
羣峰湧翠浪，遠邇相明絢。
珍禽知幾種，演漾花雪片。
有時惠風來，輕皺蹙霜練。
最憐明月夜，酒渴光可咽。
主人藹優政，不媿宓子賤。
撓之莫能濁，聊用青白燕。
心澄迹自潔，眼靜照還徧。
他年騰踏去，回觀等郵傳。
只今簷前淥，但足注詩硯。
予方混泥塗，每媿陪高宴。
更書梁棟間，何以賁花縣。